Mihál, Jozef, poslanec NR SR (2019-09-17):
Ďakujem. Ja by som ešte rád dodal zopár poznámok k téme. Tak asi, asi všetci, keby sme sa bavili, chceme, aby sa na Slovensku rodilo viacej detí a máme asi tak za to, myslíme si, že výborne, zvýšili sa rodičovské príspevky, tak to znamená, že sa zvýši aj pôrodnosť na Slovensku, že to tak nejako mechanicky bude fungovať. No chcem tých, ktorí to takto sociálne inžiniersky vnímajú, že stačí zvýšiť rodičovské príspevky a na Slovensku vyskočí pôrodnosť. Upozorňujem, že to tak celkom nefunguje. Tí rodičia napríklad sa zaujímajú o to, no dobre, a potom čo? Hej? Rodičovský príspevok dobre, vyšší, fajn. A čo škôlky? No odpoveď je, že nič, hej? (Reakcia z pléna.) Áno, odpoveď je (povedané so smiechom), že kompetencia miest a obcí, obcí, výborne, tak je to taká sofistikovanejšia odpoveď smerom z parlamentu na poslanca Národnej rady, čiže od teraz budem tým ľuďom, ktorí sa ma budú pýtať, prečo je na Slovensku menej alebo málo miest, škôlok, odpovedať: a to je kompetencia miest a obcí. Ďakujem za túto radu. Takže ale ja teda úplne vážne som chcel upriamiť pozornosť na to, že pokiaľ chceme pomáhať rodinám, tak veľký problém mladých rodín, tak ako ho vnímajú, je ten, že máme málo predškolských zariadení. Chcem ďalej upozorniť, keď sa vrátim, aj to tu veľakrát, pozmeňováky, zaznelo to tu, vysokoškoláčka ešte nepracuje, otehotnie, dokonca doktorandka študuje, otehotnie a bude mať teraz nižší rodičovský príspevok. No pri tej, to moje sociálne inžinierstvo, ktoré nosím v hlave, je asi takéto. Aha, tak to znamená, pri takejto filozofii, že tá vysokoškoláčka, resp. doktorandka si sakramentsky dá pozor na to, aby neotehotnela počas toho štúdia a, nebodaj, keď sa tak stane, tak priatelia z KDH ma budú teraz obviňovať, že tu propagujem interrupcie, ale pôjde na tú interrupciu, bohužiaľ, respektíve teda bude odkladať to tehotenstvo, lebo vyšší rodičák o 100 eur, bude odkladať to tehotenstvo až na čas, kedy doštuduje a kedy ten rok, ktorý potrebuje mať odpracovaný na materskú, odpracuje, to znamená, že vy týmto opatrením, ja sociálny inžinier si myslím, že vy týmto opatrením vlastne znížite pôrodnosť na Slovensku, pretože ženy budú sa prirodzene snažiť najskôr urobiť nejakú tú kariéru, mať tú materskú, aby mali vyšší rodičák, aby ho získali, čiže budú jednoducho mať to prvé dieťa vo vyššom veku. Už teraz je to, už teraz je to zlé, pretože vek tej prvorodičky na Slovensku je pomerne vysoký, no takýmto opatrením vlastne motivujete tie ženy, aby sa naozaj neponáhľali s rodením detí, aby si počkali až na to, keď budú mať tú materskú, to znamená, až keď začnú pracovať a budú mať odrobený rok. No a samozrejme, keď sa žene narodí prvé dieťa v tridsiatke, tak potom si povedzme trúfne ešte na druhé dieťa v tridsať trojke, štvorke, ale potom už to jednoducho nevydá na tretie alebo štvrté. Takže toto opatrenie má vlastne podľa mňa sociálneho inžiniera negatívny dopad na zvýšenie pôrodnosti na Slovensku. Skôr by som investoval do tých škôlok. Ďalej chcem ešte upozorniť na ďalšiu vec. Pokiaľ sa tu bavíme o finančných dopadoch, viete, že v tomto som celkom dobrý, pokiaľ ide o vysvetľovanie ľuďom, že kedy je nárok na materskú, ako si tú materskú získajú a ako si ju vylepšia, otec na materskej a pod. Teší ma to, pretože napríklad dnešná správa Sociálnej poisťovne je tá, že už 14-tisíc otcov bolo v tomto roku na materskej, do konca roka ich bude možno 
20-tisíc, to sú krásne čísla. No ale tým, ak vy tu robíte opatrenia v Sociálnej poisťovni, také tie kvázi decentné typu starostlivosť o dieťa, otca, či sa stará, nestará, a aby ste psychologicky donútili tých oteckov, aby na tú materskú radšej nechodili, aby ste ušetrili peniaze na materskej, tak si musíte, prosím vás, uvedomiť, že tým, že ste zvýšili ten rodičák alebo ho chcete zvýšiť, len tým, ktorí boli na materskej, zvyšujete motiváciu ľudí, aby na tú materskú naozaj išli, pretože to začína byť nielen o tej materskej samotnej, ale o ďalších tritisíc eurách, ktoré potom dostanú na rodičáku, vyššom, keby sa na tú materskú vykašľali, neriešili to, tak skrátka by prišli o tých 3-tisíc eur. To znamená, toto opatrenie mimoriadne motivuje ľudí, aby sa na tú materskú dostali, hocijako, hoci tú materskú budú mať obrazne 1 euro mesačne, ale je dôležité ju mať, pretože potom získajú o 3-tisíc eur viacej na rodičáku. Takže ak tu niekto rozmýšľa o rozpočte Sociálnej poisťovne, tak na to len tak veľmi priateľsky upozorňujem. A ďalej ešte tých, ktorí zvyknú v tej argumentácii o tých vyšších rodičovských príspevkoch používať argument, no ale veď to sú ženy, ktoré predtým pracovali. Tak chcem upozorniť, že my tu máme aj inštitút dobrovoľného nemocenského poistenia, že môžte mať ženu, ktorá je tzv. žena v domácnosti, obrazne v živote v práci nebola, ani nebude, je doma, nepracuje, ale uvedomí si, že tu existuje nejaké dobrovoľné nemocenské poistenie, zaplatí si ho, tých 270 dní si bude platiť to dobrovoľné nemocenské a tým pádom získa aj materskú, a tým pádom získa tých plus 3-tisíc eur na rodičovskom príspevku. Čiže to len pre úplnosť ďalších diskusií, áno, kto chce teda vedieť, že koľko ju to bude stáť, no bude ju to stáť toľko, ten celý balík, koľko dostane späť na materskej, ešte s nejakým malým niečím naviac a má o 3-tisíc eur viac na rodičáku. Čiže vďaka tomu vyššiemu materskému sa to dobrovoľné nemocenské poistenie vyložene po novom oplatí, to nie je žiadna reč, á, máme tu pána generálneho riaditeľa, takže ten by to, ten by sa o tieto veci a dopady mal ako prvý zaujímať. Takže ešte raz, nie je to také jednoduché, ani pokiaľ ide o tie nadväzujúce veci, alebo o tie vízie, ako sa nám zvýši pôrodnosť, lebo ja si naopak myslím, že sa zníži, to len pre úplnosť tých, ktorí v dôvodovej správe predpokladajú, že na Slovensku sa spustí populačná explózia a ako to je úžasne spravodlivé voči tým ženám, ktoré pracovali. Ešte jedna poznámka, tá žena vôbec nemusela pracovať, pretože my tu máme aj muža, ten pozmeňovací návrh pána kolegu Hegera je trošku zbytočný, pretože stačí, aby o rodičovský príspevok požiadal otec, oni sú v tomto rovnocenní a pokiaľ ten otec bol na materskej, matka vôbec nemusela byť, tak skrátka budú mať vyšší rodičák, pretože on ako oprávnená osoba, na materskej bol. A znovu sa vraciam do Sociálnej poisťovne, a tým pádom otcovia majú o to vyššiu motiváciu, aby na tú materskú chodili ešte viac, ešte viac. Čiže bolo by fajn, keby si niekto u vás uvedomil, aké je toto jednoduché, jednovetové riešenie, má v celku zaujímavé a možno aj celkom komplikované dopady. Ďakujem.